Siunnersuummut nassuiaatit

**Nassuiaatit nalinginnaat**

**1. Aallaqqaasiut**

Siunnersuutip siunertaraa pisuni, suliffeqarfiup atueqqinnissaq siunertaralugu Kalaallit Nunaanni sananeqartunik nioqqutissanik sinneruttunik akuiaanerni marloriaammik akitsuutinik akileeqqusisarnissap pinngitsoortinnissaa.

Tamatuma saniatigut siunnersuutip kalaallisut qallunaatullu inatsisip oqaasertaanik naapertuuttumik qularnaarinissaaq siunertaraa.

**2. Siunnersuummi immikkoortut pingaarnerit**

Nioqqutinut ullussaminnik qaangiisimasunut nioqqutigineqartussatut, assinganilluunniit killigititamik qaangiisimasunut, tamatumalu kingornatigut imigassamik ethanolimik imalimmik allamik sananissamik siunertaqarluni kimittorsakkanut akitsuut akiliutaasimasut utertitseqqinnissaannut Akileraartarnermut Aqutsisoqarfiup pisussaaffilernissaa siunnersuutigineqarpoq.

Nunamut eqqussatut imigassat ethanolimik imallit assingusut allat assigalugit Kalaallit Nunaanni sananeqartut immiaaqqat imigassallu ethanolimik imallit allat akitsuuteqartitaapput. Akitsuut Inatsisartut inatsisaat nr. 20, 12. november 2003-meersukkut eqqunneqarpoq, tamanna Kalaallit Nunaanni immiaaraliorfeeqqani immiorsinnaanermik teknologiimi ineriartornerup pisinnaatitsilerneranik pissuteqarluni. 2020-p tungaanut imigassanut ethanolimik imalinnut akitsuutinut akigititat Kalaallit Nunaanni sananeqartunut imigassanut ethanolimik imalinnut akitsuutit pillugit Inatsisartut inatsisaanni, aammalu eqqussisarnernut akitsuutit pillugit Inatsisartut inatsisaanni assigiissuupput.

Piffissami matumani inatsisip malittarisassiaanik malittarinnittunik Akileraartarnermut Aqutsisoqarfimmi suliffeqarfiit 4-inik amerlassusillit nalunaarsugaapput.

Suliffeqarfiup imigassamik kimittuumik (soorlu vodkamik) sanasaqarnermik siunertaqarluni kimittorsakkanik nioqqutinut sinneruttunut akitsuutinik taarsiivigineqarsinnaanermut periarfissaq pillugu akuersissummik piginnittoq apeqquteqarsimavoq. Aamma pineqarsinnaapput nioqqutissiarineqarsimasutut immiaaqqat, niuerutiginissaanullu ulloq killigititaasoq pissutigalugu immialiorfimmut utertinneqartut.

Piffissami matumani nioqqutinut akitsuutilinnut, imaluunniit akitsuummik akiliuteqarfiusussanut akitsuutit taarsiiviginissaannut inatsisartut inatsisaanni toqqammavissaqanngilaq. Tamatuma nassatarisaatigut nioqqutissat, akitsuutip akiliutiginissaanut pisussaaffigisap atuutilerfigisaatut aallaqqaammut akitsuummik, aammalu nioqqutigisap akuiarneratigut kimittorsakkap nioqqutaalernerani akitsuut akilerneqartussaq ilanngullugu pisussaaffilerneqassapput. Maannakkut malittarisassat malillugit taakkunani marloriaammik akitsuutinik akileeqqusisoqartarpoq, tamannalu siunertaanngilaq.

Inatsimmi § 19, imm. 1, nr. 2-mi kalaallisut oqaasertaa qallunaatut oqaasertaanut naleqqiullugu assigiinngissuteqarpoq, tassani oqaatsip ”unioqqutitsisoq” kingornatigut ”unioqqutitseriaraluartoq” ilanngunneqarsimagami. Inatsisissatut siunnersuummi matumani assigiinngissut taanna iluarsineqarpoq.

**3. Pisortanut aningaasaqarnikkut allaffissornikkullu sunniutaasussat**

Imigassamut akitsuummut naleqqiullugu imigassamut kimittuumut akitsuutip qaffasinnerunerata nassatarisaanik Nunatta Karsianut isertitaassasut siunnersuummi naatsorsuutigineqarpoq.

Iluanaarutinik naatsorsuisoqarsinnaasimanngilaq, siunissami annertussuseq, taamatullu aningaasaqarnikkut sunniutaasussat nalorninarmata.

**4. Inuussutissarsiortunut aningaasaqarnikkut allaffissornikkullu sunniutaasussat** Suliffeqarfiit sumiiffigisami imigassanik ethanolimik imalinnik sanaartugaqartut taakku siunnersuutip sunniuteqarfigai.

**5. Avatangiisinut, pinngortitamut inuillu peqqissusaannut sunniutaasussat**

Siunnersuut avatangiisinut imaluunniit pinngortitamut tunngasunik sunniuteqarnissaa naatsorsuutigineqanngilaq.

**6. Innuttaasunut** **sunniutaasussat**

Siunnersuut innuttaasunut malunnartunik sunniuteqarnissaa naatsorsuutigineqanngilaq.

**7. Sunniutaasussat annertuut allat**

Siunnersuut allanik sunniuteqarnissaa naatsorsuutigineqanngilaq.

**8. Pisortat kattuffiillu il.il. tusarniaavigineri**

Siunnersuut piffissami 3. maj 2023-mit 1. juni 2023-mut makkunani tusarniaassutaasimavoq: Kalaallit Nunaanni Sulisitsisut Peqatigiiffiat (Grønlands Erhverv (GE), Sulinermik Inuussutissarsiuteqartut Kattuffiat (SIK), Nunatsinni Advokatit, Naalakkersuisup Siulittaasuata Naalakkersuisoqarfia, Nunanut Allanut, Inuussutissarsiornermut Niuernermullu Naalakkersuisoqarfik. Ineqarnermut Attaveqaasersuutinullu Naalakkersuisoqarfik, Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik, Aatsitassanut Inatsisillu Atuutsinneqarnerannut Naalakkersuisoqarfik, Isumaginninnermut, Suliffeqarnermut Nunamullu Namminermut Naalakkersuisoqarfik, Aalisarnermut Piniarnermullu Naalakkersuisoqarfik, Meeqqanut, Inuusuttunut Ilaqutariinnullu Naalakkersuisoqarfik, Peqqissutsimut Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Avannaata Kommunia, Kommune Kujalleq, Qaasuitsup Kommunia, Qeqqata Kommunia aamma Kommuneqarfik Sermersooq.

Siunnersuut Naalakkersuisut tusarniaassutinut nittartagaanni, www.naalakkersuisut.gl-imi tamanut saqqummiunneqarsimavoq.

Tusarniaanermut akissutit attuumassutilittut annertussuseqartillugit ilanngussorneqarput.

Tusarniaanermut allakkiaq pillugu ilanngussaq 2-mut innersuussisoqassaaq.

**Aalajangersakkanut ataasiakkaanut tamakkununnga nassuiaatit**

§ 1-imut

Nr. 1-imut

Imm. 2-mi nutaami ullup nioqquteqarfissatut kingulliup qaangiutereernerata kingorna, imaluunniit taamatut assingusutut killiliussap nioqqutit atuisartunut nioqqutigeqqusaajunnaarnerisa kingorna, imigassanik ethanolimik akulinnik allanik sanasaqarnissanik siunertaqarluni akuiarneqarlutik kimittorsakkanut akitsuutinik akiligaasunik utertitsinissamut Akileraartarnermut aqutsisoqarfik pisussaaffilerneqarpoq.

Taarsiissuteqarneq nioqqutinik toqqortaatinik piginnittup qinnuteqarnerata kingornatigut pissaaq.

Nr. 2-mut

Imm. 2-p nutaap ilanngunnerata kingornatigut inatsimmi § 1, imm. 1-imi ilaasutut pineqaatissiisarnermik aalajangersakkamik siunnersuummi erseqqissaasoqarpoq, kiisalu kalaallisut allassimanerani § 19, imm. 1, nr. 2-mi naqqinneqarpoq.

Nunatsinnit inatsisaasup allannertaanik misissuinerup takutissimavaa inatsimmi § 19, imm. 1, nr. 2-mi kukkuneqartoq, oqaatsip ”unioqqutitsisoq” kingornatigut ”unioqqutitseriaraluartoq” ilanngunneqarsimagami. Pineqartoq tassaavoq pineqaatissiisarnermut aalajangersagaq, taamaattumillu kalaallit oqaasiinut naapertuuttumik oqaatsit isumaannik eqqortumik assigiiaartumillu atuisoqassasoq pingaartuusutut isigineqarpoq.

§ 2-mut

Inatsisartut inatsisaat ulloq 1. januaari 2024-mi atuutilissasoq siunnersuutigineqarpoq.

Ilanngussaq 1

|  |  |
| --- | --- |
| **Siunnersuut inatsisaasumut atuuttumut sanilliullugu** | |
| *Oqaasertaliussat atuuttut* | *Siunnersuut* |
|  | **§ 1**  Imigassat ilaannut Kalaallit Nunaanni sananeqarsimasunut akitsuutit pillugit Inatsisartut inatsisaat nr. 20, 11. december 2003-meersumi, kingusinnerpaamik Inatsisartut inatsisaat nr. 2, 24. maj 2019-imeersumi allanngortinneqartumi allanngortitsissutit makku suliarineqarput: |
|  | **1**. § 1-imi imm. 2 ilanngunneqassaaq:  ” *Imm.* 2. Akileraartarnermut aqutsisoqarfiup suliffeqarfiit § 3 malillugu nalunaarsorneqartut, § 2 malillugu akitsuummik akiliisimasut, imigassanik ethanolimik akulinnik ullup nioqquteqarfissatut kingulliup qaangiunnerata kingorna, imaluunniit assingusumik killiliunneqarsimasup nioqqutit atuisartunut tuniniaqqusaajunnaarnerisa kingorna akuiakkanik, taarsiiffigissavaat.” |
| **§ 19, imm. 1, nr. 2**  2) unioqqutippaa § 1, § 1 a, § 2, § 3, imm. 1, § 6, imm. 1, § 8, imm. 1, § 9, imm. 1 imaluunniit § 10, imm. 1, | **2.** § 19, imm. 1, nr. 2, imatut oqaasertalerneqassaaq:  ”2) unioqqutippaa § 1, imm. 1, § 1 a, § 2, § 3, imm. 1, § 6, imm. 1, § 8, imm. 1, § 9, imm. 1 imaluunniit § 10, imm. 1,” |
|  | **§ 2**  Inatsisartut inatsisaat ulloq 1. januaari 2024-mi atuutilerpoq. |